
बेटा जवान हो गया। उसे काम से लगाना है। पापा फिल्म निर्माता-निर्देशक हैं। फौरन एक फिल्म प्लान कर ली गई। वक्त के साथ-साथ सिनेमा बहुत बदल चुका है, ये पापा को पता ही नहीं है। वे अभी भी सोचते हैं कि पांच गाने, पांच फाइट सीन, चार कॉमेडी सीन, तीन इमोशनल सीन डाल दो फिल्म तैयार हो जाती है। ये सारे सीन फिल्मा लिए गए।

अरे याद आया, कहानी भी तो चाहिए। कुछ भी लिख डालो, चल जाता है। जो मन में आया लिख दिया गया। निश्चित अंतराल पर गाने, फाइट सीन वगैरह-वगैरह डाल दिए गए। जो फिल्म तैयार हुई उसका नाम रख दिया गया 'कर ले प्यार कर ले'।

बेटे की ख्वाहिश की इच्छा बेचारे उन दर्शकों को भुगतना पड़ती है जो ऐसी फिल्म देखने चले जाते हैं। पूरी फिल्म बेसिर-पैर है। यह बात फिल्म की पहली फ्रेम देखने पर ही पता चल जाती है और इसके बाद दो घंटे तक तमाम ऊटपटांग हरकतें जारी रहती हैं जो सिर दर्द पैदा करती हैं।

कबीर और प्रीत की यह प्रेम कहानी है। कबीर की मां का मानना है कि जब भी प्रीत उसके बेटे की लाइफ में आती है तो कुछ न कुछ उसके बेटे के साथ गलत होता है। वह ऐसा क्यों मानती है इसके पीछे कोई कारण नहीं है और न ही ऐसे ठोस प्रसंग दिखाए गए हैं। कबीर की मां अपने बेटे को कई शहरों में लेकर घूमती रहती हैं, ऐसा क्यों करती है इसका भी कोई जवाब नहीं है। 12 साल बाद वे फिर उसी शहर में लौटते हैं और कबीर-प्रीत फिर एक बार मिल जाते हैं। दोनों एक ही कॉलेज में पढ़ते हैं जहां पढ़ाई का तो पता नहीं, लेकिन फाइट जरूर होती है। यही पर एक विलेन की एंट्री होती है जिसका पिता लोगों के हाथ-पैर काटता रहता है। थोड़ी बहुत मारा-मारी होती है और हैप्पी एंड के साथ फिल्म खत्म।

ये कहानी यहां तो फिर भी सलीके से लिखी गई है, लेकिन फिल्म में इस तरह प्रस्तुत की गई है कि कुछ भी समझ में नहीं आता। कभी भी गाना टपक पड़ता है या फाइट सीन आ जाते हैं। किरदार अचानक चीखने-चिल्लाने लगते हैं। फिल्म के टाइटल में लिखा गया है कि राजेश पांडे नामक शख्स ने इसका निर्देशन किया है, लेकिन फिल्म देख कही ऐसा नहीं लगता कि इसका कोई निर्देशक है। लगता है कि ऐसी कार में बैठे हैं जिसके ब्रेक फेल हो गए हैं और वो कही भी चले जा रही है। फिल्म के हर विभाग की हालत ऐसी ही है। संगीत के नाम पर शोर पैदा किया गया है। कोरियोग्राफी देख गुस्सा आने लगता है। न एडिटिंग ढंग की है और न ही सिनेमाटोग्राफी।

शिव दर्शन ने इस फिल्म से बॉलीवुड में शुरुआत की है। उनमें एनर्जी तो भरपूर है, लेकिन अभिनय के मामले में बेहद कच्चे हैं। फाइट और डांस के मामले में भी वे कमजोर रहे। उन्होंने संवाद इतने चीख-चीख कर बोले हैं, जैसे बिना माइक के भीड़ को संबोधित कर रहे हों। इस मामले में उनका दोष कम और निर्देशक का ज्यादा है। हीरोइन हरलीन कौर भी प्रभावित नहीं करती हैं। फिल्म के अन्य कलाकारों का अभिनय भी बेहद घटिया है।

कुल मिलाकर 'कर ले प्यार कर ले' से दूरी बनाए रखने में ही भलाई है।

बैनर :
श्रीकृष्णा इंटरनेशनल

निर्माता :
सुनील दर्शन

निर्देशक :
राजेश पांडे

संगीत :
रशीद खान, प्रशांत सिंह, मीत ब्रदर्स, रेयान अमीन

कलाकार :
शिव दर्शन, हसलीन कौर

सेंसर सर्टिफिकेट : ए * एक घंटा 56 मिनट

